vaatan, et viimati olen väga ebamääraselt kokku võtnud juulikuu põhitegevused. terve augusti olin ma tallinnast ära (sest mõistlikud inimesed ei olegi suvel linnas) ja pärast paari päeva vanematega haapsalus aelemist sõitsime hiiumaale. paarutasime ringi ja käisime ujumas ühes ja teises kohas, üldise  suunaga tahkuna peale ja jäädes saare idapoolele. kui aeg selleks küps, leidsime endale sobiva rmk matkaplatsi ja püstitasime telgid. siis jätsime marguse lastega lällama ja me emuga läksime tahkunasse teatrisse "tuulesaari" vaatama. tegu maria petersoni lavastusega marcel pagnoli näidendist "marius", mis kirjutatud umbes samal ajal, kui pastis leiutati ja mille kogu tegevus toimub: sadamakõrtsus. peateema on küll traagiline armastus, aga hulk erinevaid ja väga värvikaid karaktereid tegid sellest väga nauditava etenduse. maksimumpunktid dekoorile ja kohavalikule! kui pool 12 tagasi laagriplatsile jõudsime, grillisime kottpimeduses ja vestlesime ökotoidust, naatriumglutamaadist ja pigistatud munadest. järgmisel päeval rändasime mööda hiiumaa põhjarannikut, käisime militaarmuuseumis soomustransportöörides turnimas ja gaasimaske proovimas (ebamugav, ei soovita), rebastemäel väiksel matkal ja lõpuks ristna tuletornis. ristna rand on selline vahva koht, kus leidub hulgaliselt auguga kive ja kui piisavalt kaua otsida, võib kätte sattuda isegi mõni, mis piisavalt väike, et koju kanda jaksab. ootamatult saabus meil aeg sõita kärdlasse ja seal margus sõpradele üle anda, et ta ka teatrisse saaks. me emu ja lastega siis sõitsime ära käinasse ja läksime mu lammaste ja kitsede juurde, kus neile tehti põhjalik tuur ja anti head-paremat mekutada. siis pakkis emu meile ette nähtud pool lammast külmakarpi ja sõitis tagasi põhjarannikule, mina jäin nädalaks lammaste ja kitsede juurde.